પૂ. બાપુજીને હું છેલ્લે ૮મી અને ૯મી જાન્યુઆરીએ મળ્યો હતો. ત્યાર પછીનો એમનો એ છેલ્લો આદેશ જ્યારે મને મળ્યો ત્યારે એને સૌથી મોટો અનુગ્રહ સમજી આ કામ મેં માથે ચઢાવ્યું અને સ્વ. મહાદેવભાઈએ કરેલો ‘અનાસક્તિયોગ’ નો અંગ્રેજી અનુવાદ, શ્રી કિશોરલાલભાઈની વિગતવાર સૂચનાઓ, શ્રી વિનોબાની ગીતાઈ – એ બધાં સાહિત્યની મદદથી અને પૂ. બાપુજી જોડે મહત્વના એકેએક શ્લોકની જે ચર્ચા લગભગ ૨૦ વરસ પહેલાં થઈ હતી તેનું સ્મરણ બની શકે તેટલું તાજું કરી, નમ્રપણે, અને ભક્તિભાવે ‘અનાસક્તિયોગ’નું સંપાદન કર્યું છે. શાંકર-ગીતા-ભાષ્ય, લોકમાન્યનું ‘ગીતારહસ્ય’, શ્રી અરવિંદ ઘોષનું ભાષાંતર ઈત્યાદિ સાધનો પાસે રાખ્યાં હતાં જ.